Herrie oor SA-jagter se 'seekoei-uitdunning' in Zambië | Maroela Media
Theo De Marillac by 'n seekoei wat langs die Luangwarivier in Zambië geskiet is. Foto: Kamisa Malipita
'n Zambiese diereregte-aktivis het gewaarsku tot 2 000 seekoeie langs die Luangwarivier in Zambië kan oor die volgende vyf jaar deur 'n Suid-Afrikaanse professionele jagter doodgemaak word.
'n Foto van die jagter, Theo De Marillac van De Marillac Safaris, wat langs die karkas van 'n seekoei staan, het opslae gemaak nadat dit deur 'n fluitjieblaser wat homself "Friend of Wildlife" noem, uitgelek is.
Die foto vorm deel van 'n paar foto's wat afgelaai is van die Facebook-blad van Kamisa Malipita, 'n werknemer van die Zambiese departement van nasionale parke en wild (DNPW). Ander foto's wys hoe 'n seekoei geskiet word toe hy in die rivier klim, plaaslike inwoners wat die dooie seekoeie slag en twee afgesnyde seekoeikoppe.
Die Zambiese owerhede het glo 'n kontrak van vyf jaar aan De Marillac toegestaan om seekoeie langs die rivier vir uitdunning en trofeejag te skiet. Volgens die DNPW se webtuiste is die kontrak toegestaan as deel van 'n uitdunningsprogram om die seekoeibevolking langs die Luangwarivier in die suide te beheer.
Diereaktiviste staan egter die program teen en beweer dit is slegs 'n trofeejag-program wat as 'n bevolkingsbeheerplan voorgehou word. 'n Anonieme fluitjieblaser in Lusaka het aan African News Agency gesê die seekoeijaglisensie maak voorsiening vir tot 2 000 seekoeie om oor die volgende vyf jaar geskiet te word as deel van "getalle-beheer".
"Op die oomblik verkoop die [Suid-Afrikaanse] professionele jagter die seekoeitrofeejagtogte aan buitelanders. Ten minste ses seekoeie is al doodgemaak sedert die program op 22 Mei 2016 begin het. Daar is dringende vrae oor die wettigheid van die uitreiking van die lisensies," het die informant gesê.
Volgens die bron het die DNPW sedert Mei met ses gemeenskapshulpbronrade vergaderings gehou, waar hulle ingelig is dat troppe seekoeie, insluitend dragtige koeie en koeie wat nog kalfies het wat aan hulle drink, sal saam met hul kalfies doodgemaak word. Hy het gesê die onoordeelkundige jag kan seekoeie by die rivier uitroei en is 'n oortreding van die Zambiese wet op natuurlewe, omdat buitelandse jagters betrokke is.
"Sover my kennis strek is daar geen omgewingsimpakstudies gedoen of ingedien nie. Plaaslike professionele safari-jagondernemers is woedend. Hierdie buitelandse jagter kan 400 seekoeie per jaar doodmaak. Die jagseisoen is vier maande lank. In hierdie tyd sal 'n beduidende gedeelte van die seekoeibevolking in die Luangwa-vallei uitgeroei word."
Paul Zyambo, die direkteur van DNPW, het bevestig 'n seekoei-uitdunningsprogram is in suidelike Luangwa van stapel gestuur, maar wou nie kommentaar lewer oor die wettigheid van die program nie.
So gaan die uitroei van wild lewe ongestoord voort en dan wil jagters die leuen verkoop dat dit bewaring deur volhoubare bestuur is. is. Wat n klug spul.
Seekoeie eet hopeloos te veel mense in Africa!
Charlise, waar val jy uit ? Mense betree die habitat van die diere, en die seekoeie is herbivore en eet nie die mense nie.
Kan die aktiviste asb dieselfde bohaai opskop oor die moorde hier in SA ? Daar word meer mense vermoor hier as die paar seekoeie waarvan daar gepraat word.
Hierdie syfers maak nie sin nie. As die kwota 400 seekoeie per jaar is, en die jag seisoen is 4 maande – omtrent 120 dae – moet daar 3.33 seekoeie per dag geskiet word om die kwota te vul. Tog in die laaste 2 weke is daar net 6 geskiet vs die 46 wat gemiddeld geskiet sal moet word om by 400 p.a. uit te kom. Is die lawaai nie dalk 'n bietjie oordrewe nie?